A Bizottság 1/2002/EK rendelete

(2001. december 28.)

egyes támogatási rendszerek keretében a mezőgazdasági termelők részére történő kifizetések egyszerűsített rendszerének tekintetében az 1259/1999/EK tanácsi rendelet alkalmazására vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az 1244/2001/EK rendelettel [1] módosított, a közös agrárpolitika keretébe tartozó közvetlen támogatási rendszerek közös szabályainak megállapításáról szóló, 1999. május 17-i 1259/1999/EK tanácsi rendeletre [2] és különösen annak 11. cikke (4) bekezdésére,

mivel:

(1) Az 1259/1999/EK rendelet 2a. cikke bizonyos támogatási rendszerek keretében végrehajtandó kifizetésekre vonatkozóan egy egyszerűsített rendszert ír elő. Az említett rendszer által előirányzott egyszerűsítés céljának elérése érdekében a szóban forgó cikkben említett rendeletek bizonyos rendelkezéseitől, valamint a végrehajtásukra vonatkozóan elfogadott rendeletektől való eltérés útján egyszerűsíteni kell az érintett támogatások odaítélésének módját, különösen a jogosultság feltételei, az igénylés benyújtásának és a kifizetések időpontjai, valamint az ellenőrzésre vonatkozó rendelkezések tekintetében.

(2) Az egyszerűsítés érdekében a mezőgazdasági termelőknek – kérésükre – kapniuk kell egy, a nemzeti közigazgatás által kitöltött igénylőlapot. Ennek az egységes kérelemnek az érintett támogatások tekintetében meglévő különböző kérelmek helyébe kell lépnie, a terület- és az állatállomány-alapú támogatások egyesítésével. A kérelem elfogadása egy meghatározott összeg kifizetését biztosítja a mezőgazdasági termelő részére, anélkül hogy a részvétel teljes időtartama folyamán további kérelem benyújtása lenne szükséges. A könnyebb áttekinthetőség kedvéért indokolt meghatározni az egyszerűsített rendszer keretében odaítélendő összeg kiszámításánál figyelembe vett kifizetéseket és az átváltási árfolyamokat azon tagországok esetében, amelyek nem vezették be az eurót.

(3) Különleges szabályokat kell megállapítani annak érdekében, hogy az ellenőrzési eljárások a lehető legegyszerűbbek legyenek, a kétszeres igénylések kockázatának növekedése nélkül. E célból indokolt előírni az egyszerűsített rendszer keretében odaítélendő összeggel kapcsolatos területek vagy támogatási jogok számának ideiglenes blokkolását, abban az értelemben, hogy azt a terület- és/vagy azt az állatállomány-alapú támogatási jogot, amely tekintetében egyszerűsített támogatási kérelmet nyújtottak be, bizonyos feltételeknek kell alávetni, továbbá különleges szabályokat kell előírni a bázisidőszak tekintetében a hektáronkénti területnagyság és az állatállomány-alapú támogatási jogok számának kiszámítására, s a figyelembe veendő legmagasabb összegre vonatkozóan. Az egyszerűsített rendszer keretében odaítélendő összegnek megfelelő parcellákról és támogatási jogokról olyan nyilatkozatot kell tenni, amelyik az egyszerűsített rendszerben való részvétel teljes időtartama alatt érvényben marad. A rostlen és a rostkender piacainak közös szervezéséről szóló, 2000. július 27-i 1673/2000/EK tanácsi rendelet [3] 2. cikkében előírt, a rostlen szalmájának feldolgozására vonatkozó támogatás esetében e nyilatkozatnak az 1093/2001/EK rendelettel [4] módosított, a rostlen és a rostkender piacainak közös szervezéséről szóló 1673/2000/EK tanácsi rendelet alkalmazása részletes szabályainak megállapításáról szóló, 2001. február 5-i 245/2001/EK bizottsági rendelet [5].

(4) Bár a mezőgazdasági termelők részére elő kell írni egy minimális területnagyság, illetve a támogatási jogok egy minimális számának megtartását, lehetőséget kell ugyanakkor adni nekik arra, hogy rendelkezzenek az egyszerűsített rendszer keretében odaítélendő összeg körén kívül eső területekről vagy támogatási jogokról. Kellően indokolt esetekben, például a bérleti szerződés lejártakor, szerkezetátalakítási programok végrehajtása vagy állami beavatkozás esetében, a tagállamokat fel kell jogosítani annak engedélyezésére, hogy a mezőgazdasági termelők a nyilatkozat szerinti parcellákat azokkal egyenértékűekkel helyettesítsék. A költségvetés semlegességének biztosítása érdekében az egyszerűsített rendszer keretében támogatott területekre vonatkozó jogosultsági feltételeknek érvényesnek kell lenniük azokra a területekre is, amelyeket az egyszerűsített rendszerű támogatás elnyerése érdekében blokkolnak.

(5) Az extenzifikációs kifizetéseket illetően az egyszerűsített rendszer keretében odaítélendő összeg extenzifikációs kifizetési részének megfelelő területeket ugyanúgy blokkolni kell, mint a területalapú támogatásnak megfelelő területeket. Amennyiben egy mezőgazdasági termelő azért tart állatokat, hogy megfeleljen a külterjes állattartásról szóló rendelkezéseknek, úgy ezeken a területeken bizonyos állománysűrűségi szabályoknak továbbra is érvényben kell maradniuk. Célszerű azonban bizonyos fokú rugalmasságot biztosítani, és lehetővé tenni a mezőgazdasági termelő számára, hogy az egyszerűsített rendszerben való részvétel időtartama alatt vállalja a tartandó állatok maximális számára vonatkozó meghatározott feltételek betartását.

(6) Amennyiben a mezőgazdasági termelő nem rendelkezik a hatáskörrel hatóság által közölt hektárszámnak vagy állatállománynak megfelelően blokkolandó parcellákkal vagy támogatási jogokkal, úgy a tagállamoknak lehetővé kell tenni – az egy parcella vagy támogatási jog megvásárlásához vagy bérbevételéhez szükséges beruházás figyelembevételével – az olyan területre vagy támogatási jogokra vonatkozó nyilatkozatok elfogadását, amelyek eltérnek a bejelentett hektárszámtól vagy az állatállomány-alapú támogatási jogoktól. Ebben az esetben arányosan csökkenteni kell az egyszerűsített rendszer keretében odaítélendő összeget.

(7) Az 1259/1999/EK rendelet előírja, hogy az egyszerűsített rendszer végrehajtási szabályainak olyan részletes szabályokat is magukban kell foglalniuk, amelyekkel elkerülhetők a kétszeres igénylések az egyszerűsített rendszer alá tartozó terület és termelés tekintetében. Ezért meg kell akadályozni, hogy az egyszerűsített rendszer keretében támogatásban részesülő mezőgazdasági termelők ugyanarra a naptári évre vonatkozóan egyéb közvetlen támogatásban is részesüljenek. Eltérést kell endedélyezni azokban az esetekben, amelyekben a vonatkozó előírások lehetővé teszik a támogatások halmozódását.

(8) A költségvetés semlegessége megköveteli, hogy az egyszerűsített rendszerben való részvételi jogosultság meghatározásánál alapul vett és blokkolt területeket és támogatási jogok számát az érintett alapterületek vagy felső határok túllépésének kiszámításánál, a megfelelő alapterületek vagy az állatállományt érintő felső támogatás értékhatárok csökkentése útján figyelembe vegyék. Mivel azonban az egyszerűsített eljárásban résztvevő mezőgazdasági termelők nem kötelesek a támogatásra való jogosultság érdekében egy meghatározott termény kizárólagos termesztésére, vagy meghatározott állatok tartására, a terület vagy a felső határok túllépése esetén alkalmazandó arányos csökkentést az ő területük, illetve jogaik esetében nem kell alkalmazni.

(9) A Közösség pénzügyi érdekeinek védelme érdekében indokolt bevezetni egy szankciórendszert e rendelet be nem tartása esetére. E célból célszerű hivatkozni a 2550/2001/EK rendelettel [6] módosított, az egyes közösségi támogatási programokra vonatkozóan a 3508/92/EGK tanácsi rendelettel létrehozott integrált igazgatási és ellenőrzési rendszer alkalmazása részletes szabályainak megállapításáról szóló, 2001. december 11-i 2419/2001/EK bizottsági rendeletben [7] előírt szabályokra.

(10) Az ellenőrzési terhek egyszerűsítése érdekében az egyszerűsített rendszer résztvevőinek önálló alapsokaságot kell képezniük a 2419/2001/EK rendeletben előírt ellenőrzési mintavételezés céljából, és egy csökkentett ellenőrzési arányt kell előírni.

(11) Annak érdekében, hogy a Bizottság részletes tájékoztatást kapjon az 1259/1999/EK rendelet végrehajtása céljából a tagállamok által az említett rendelet 9. cikke értelmében meghozott intézkedésekről, szabályokat kell elfogadni az egyszerűsített rendszerrel kapcsolatos tájékoztatások tartalmára és időzítésére vonatkozóan, a közösségi költségvetés kidolgozására megállapított ütemezés figyelembevételével és az érintett tartalmakra vonatkozó meglévő formátumok alapján.

(12) Az érintett irányítóbizottságok az elnökeik által kitűzött határidőn belül nem nyilvánítottak véleményt,

ELFOGADTA EZT A RENDELETET:

1. cikk

Tárgy és hatály

(1) Ez a rendelet részletes szabályokat határoz meg az 1259/1999/EK rendelet 2a. cikkében előírt bizonyos támogatási rendszerek keretében odaítélendő kifizetések egyszerűsített rendszerének (továbbiakban: egyszerűsített rendszer) megvalósítására vonatkozóan.

(2) A mellékletben felsorolt rendelkezésektől eltérve a mezőgazdasági termelők az 1259/1999/EK rendelet 2a. cikkének (1) bekezdésében előírtak szerint az e rendeletben meghatározott feltételek szerint is részesülhetnek a kifizetésekből.

A mellékletben említett rendelkezéseket végrehajtó rendeletekben foglalt szabályok annyiban továbbra is érvényesek, amennyiben e rendelet nem tartalmaz különleges szabályokat.

2. cikk

Alkalmazás

(1) A hatáskörrel rendelkező hatóság igénylőlapot (a továbbiakban: egyszerűsített támogatási kérelem) küld azoknak a mezőgazdasági termelőknek, akik kifejezésre juttatták, hogy az egyszerűsített rendszer keretében kívánnak támogatásért folyamodni, a következők megjelölésével:

a) az összeg, amelyre a mezőgazdasági termelő az 1259/1999/EK rendelet 2a. cikkének (3) és (4) bekezdése alapján jogosult (a továbbiakban: az egyszerűsített rendszer keretében odaítélendő összeg);

b) az egyszerűsített rendszerben való részvétel folyamán az e rendelet 8. cikkének (1) bekezdése értelmében blokkolandó hektárszám és/vagy az állatállomány-alapú támogatási jogok száma, és/vagy a 4. cikkel és a 12. cikk (3) bekezdésével összhangban megállapított állatlétszám;

c) az 5. cikkben előírt átruházási tilalom.

Azoknak a tagállamoknak az esetében, amelyek nem vezették be az eurót, az egyszerűsített rendszer keretében odaítélendő összeget átváltják saját nemzeti valutájukra azon naptári év január 1-jén érvényes árfolyam alapján, amelyre vonatkozóan az összeget folyósítják.

(2) A mezőgazdasági termelő által megfelelően jóváhagyott és fenntartás nélkül aláírt – adott esetben a 11. cikk (1) bekezdésében és a 12. cikk (1) bekezdésében előírt nyilatkozatokkal kísért – egyszerűsített támogatási kérelmet a hatáskörrel rendelkező hatósághoz az érintett tagállam által meghatározandó időpontig, de legkésőbb szeptember 1-jéig be kell nyújtani.

A kérelemnek a 2419/2001/EK rendelet 13. cikke értelmében történő késedelmes benyújtása esetén az említett rendelet 13. cikke (1) bekezdésének első albekezdésében előírt csökkentés csak az egyszerűsített rendszerben való részvétel első évére járó összegre vonatkozik.

Az egyszerűsített támogatási kérelem a 2419/2001/EK rendelet 2. cikkének i) és j) pontja értelmében vett kérelemként kezelendő.

3. cikk

Az összeg kiszámítása

(1) Az egyszerűsített rendszer keretében egy mezőgazdasági termelő részére odaítélhető összeg mindazokat az összegeket magában foglalja, amelyeket az 1259/1999/EK rendelet 2a. cikke (3) bekezdésének első albekezdésének a) és b) pontjában említett bázisidőszakok tekintetében nyújtottak a tagállamok által megállapítandó időpontig, amely nem eshet annak az évnek a június 30-ánál későbbi időpontra, amely évben a mezőgazdasági termelő az egyszerűsített rendszerben való részvételt kérelmezi.

(2) Az 1259/1999/EK rendelet 3. cikke (2) bekezdésének a bázisidőszakok folyamán történő alkalmazása esetén az összegeket úgy számítják ki, mint azokat az összegeket, amelyeket az említett rendelkezés alkalmazása előtt ítéltek volna oda.

(3) A 2002. naptári év esetében a következő kifizetéseket veszik figyelembe az 1999. naptári évre vonatkozóan:

a) szántóföldi növényekre vonatkozó területalapú támogatások, beleértve az 1765/92/EGK tanácsi rendelet [8] 2., 4., 5., 6., 6a. és 7. cikkében és a 12. cikk tizenegyedik francia bekezdésének első albekezdésében előírt területpihentetési támogatásokat, a durumbúzára vonatkozó kiegészítő támogatást és különleges támogatást is;

b) különleges támogatás, anyatehénre vonatkozó támogatás, akkor is, ha azt üszők esetében folyósítják, valamint a társfinanszírozás esetében az anyatehénre vonatkozó kiegészítő nemzeti támogatást és az extenzifikációs kifizetéseket is ideértve, a 805/1968/EGK tanácsi rendelet [9] 4b., 4d. és 4h. cikkében előírtak szerint.

(4) A területalapú támogatási összegek és az állatállomány-alapú támogatási összegek kiszámítása külön-külön történik. A kétféle támogatás a továbbiakban az egyszerűsített rendszer keretében odaítélendő összeg "területalapú támogatási része"-ként, illetve "állatállomány-alapú támogatási része"-ként kerül megemlítésre.

4. cikk

A hektárszám és/vagy a támogatási jogok meghatározása

(1) Amennyiben egy mezőgazdasági termelő területalapú támogatásban részesült, a hatáskörrel rendelkező hatóság két tizedesnyi pontossággal tájékoztatja őt az egyszerűsített rendszer keretében odaítélendő összegbe belefoglalt különféle területalapú támogatásfajtáknak megfelelő hektárszámról.

A szántóföldi növényekre vonatkozó támogatások esetében a hektárszámot külön-külön számítják ki minden olyan terményre vonatkozóan, amelyre a tagállamok bázisterületet határoznak meg az 1251/1999/EK tanácsi rendelet [10] 3. és/vagy 5. cikkének megfelelően.

(2) Amennyiben egy mezőgazdasági termelő extenzifikációs kifizetésben részesült, a hatáskörrel rendelkező hatóság két tizedesnyi pontossággal tájékoztatja őt az egyszerűsített rendszer keretében odaítélendő bejelentett összeg extenzifikációs kifizetés részének megfelelő hektárszámról és az e rendelet 12. cikke (3) bekezdésével összhangban meghatározott állatlétszámról.

(3) Amennyiben egy mezőgazdasági termelő állatállomány-alapú támogatásban részesült, a hatáskörrel rendelkező hatóság tájékoztatja őt az egyszerűsített rendszer keretében odaítélendő összeg állatállomány-alapú támogatás részének megfelelő támogatási jogok számáról.

A szarvasmarhafélék esetében ez a szám egy tizedes pontosságú. Juhok és kecskék esetében a Bizottság 3567/92/EGK rendeletének [11] 14. cikkét kell alkalmazni.

(4) Az e cikk (1), (2), és (3) bekezdésében említett hektárszám és az állatállomány-alapú támogatási jogok számának kiszámítása a következők alapján történik:

a) a hektárok és/vagy az állatállomány-alapú támogatási jogok átlagos száma, amelyekre vonatkozóan a kérelmezés évét megelőző három naptári év folyamán támogatást nyújtottak, amennyiben az 1259/1999/EK rendelet 2a. cikke (3) bekezdése első albekezdésének a) pontját kell alkalmazni;

b) a hektárok és/vagy az állatállomány-alapú támogatási jogok száma, amelyekre vonatkozóan a kérelmezés évét megelőző naptári év folyamán támogatást folyósítottak, amennyiben az 1259/1999/EK rendelet 2a cikke (3) bekezdése első albekezdésének b) pontját kell alkalmazni.

(5) Az a mezőgazdasági termelő, aki nem rendelkezik a (4) bekezdéssel összhangban kiszámított hektárterületnek vagy az állatállomány-alapú támogatási jognak megfelelő parcellákkal és/vagy megfelelő számú támogatási joggal, az érintett tagállamtól engedélyt kaphat arra, hogy a rendelkezésére álló parcelláknak megfelelő területről és/vagy a rendelkezésére álló támogatási jogok számáról tegyen nyilatkozatot.

Ebben az esetben az egyszerűsített rendszer keretében odaítélendő összeg kiszámítása az első albekezdésben említett terület és/vagy állatállomány-alapú támogatási jogok alapján történik. Ez az összeg semmilyen esetben sem haladhatja meg a 3. cikk szerint kiszámított összeget.

(6) Amennyiben az 1259/1999/EK rendelet 2a. cikke (4) bekezdésének második albekezdését kell alkalmazni, az e cikk (4) bekezdésével összhangban meghatározott hektárszám és/vagy az állatállomány-alapú támogatási jogok száma arányosan csökken, hogy megfeleljen az 1250 eurót kitevő maximális összegnek.

A mezőgazdasági termelő tetszése szerint, a csökkentést először az egyszerűsített rendszer keretében odaítélendő összeg területalapú támogatási részénél, majd az állatállomány-alapú támogatás résznél érvényesítik, vagy először az állatállomány-alapú támogatás résznél és csak azután a területalapú támogatási résznél.

5. cikk

Az átruházás tilalma

Az öröklés esetének kivételével a mezőgazdasági termelő semmilyen módon, sem teljesen, sem részlegesen, sem ideiglenesen, sem a mezőgazdasági üzem átruházásával, sem anélkül nem ruházhatja át a 4. cikkel összhangban meghatározott hektárszámnak és/vagy az állatállomány-alapú támogatási jogok számának megfelelő parcellákat és/vagy támogatási jogokat.

6. cikk

Kifizetés

A kifizetésre minden érintett naptári év november 1-je után és legkésőbb a következő év június 30-áig kerül sor.

7. cikk

Kilépés

(1) A mezőgazdasági termelők bármikor bejelenthetik az egyszerűsített rendszerből való kilépésük szándékát. A kilépés azonban csak a kilépési szándéknyilatkozat évét követő naptári év január 1-jétől lép hatályba.

A mezőgazdasági termelő nem nyújthat be újabb, egyszerűsített rendszer iránti kérelmet.

(2) Amennyiben a 15. cikk (4) bekezdését kell alkalmazni, a mezőgazdasági termelő nem jogosult arra, hogy kilépjen a következő naptári évre vonatkozó egyszerűsített rendszerből.

(3) Amennyiben a mezőgazdasági termelő elhalálozik azt követően, hogy az egyszerűsített rendszer keretében kérelmet nyújtott be, úgy jogutódai jogosultak arra az összegre, amelyre a mezőgazdasági termelő lett volna jogosult az egyszerűsített rendszer keretében, feltéve hogy eleget tesznek az egyszerűsített rendszerben való részvétel feltételeinek. Amennyiben nem tesznek eleget e feltételeknek, akkor csak arra az összegre jogosultak, amely az egyszerűsített rendszer keretében a mezőgazdasági termelőt a halála időpontja szerinti naptári évre vonatkozóan illette volna meg.

8. cikk

Kétszeres igénylés

(1) Olyan terület vagy termelés, amelyre vonatkozóan egyszerűsített támogatási kérelmet nyújtanak be, nem lehet az 1259/1999/EK rendelet mellékletében felsorolt egyéb közvetlen támogatásigénylés tárgya.

(2) Az (1) bekezdés nem érvényes a következő esetekben:

a) a gabonafélékre vonatkozó átmeneti intézkedések Portugáliában a 3653/90/EGK tanácsi rendeletben [12] előírtak szerint;

b) a termelők részére a 2799/98/EK tanácsi rendelet [13] 4. és 5. cikkében, valamint a 2800/98/EK tanácsi rendelet [14] 2. és 3. cikkében előírtak szerint történő kifizetések;

c) a szántóföldi növényekre és rizsre vonatkozó vetőmag-termelési támogatás a 2358/71/EGK tanácsi rendelet [15] 3. cikkében előírtak szerint;

d) a szezonalitást csökkentő támogatás és vágási támogatás az 1254/1999/EK tanácsi rendelet [16] 5. és 11. cikkében előírtak szerint;

e) a tejtermelési támogatás és a kiegészítő kifizetések az 1255/1999/EK tanácsi rendelet [17] 16. és 17. cikkében előírtak szerint;

f) támogatás a legtávolabb eső régiók részére az 1452/2001/EK tanácsi rendelet [18] 9. cikkében, 12. cikkének (1) bekezdésében és 16. cikkében, az 1453/2001/EK tanácsi rendelet [19] 9., 13., 16., 17., 22., 27. cikkében és 28. cikkének (1) bekezdésében és 30. cikkében, valamint az 1454/2001/EGK tanácsi rendelet [20] 5., 6., 9., 13., 14. és 17. cikkében előírtak szerint;

g) támogatás az égei-tengeri szigetek részére a 2019/93/EGK tanácsi rendelet [21] 6., 7., 8., 9., 11. és 12. cikkében előírtak szerint.

9. cikk

Összeegyeztethető igénylések

(1) Az a mezőgazdasági termelő, aki az 1259/1999/EK rendelet mellékletében felsorolt támogatások közül olyanokat igényelt, amelyek vonatkozásában a kérelmek benyújtásának határideje megelőzi az érintett tagállam által az egyszerűsített rendszer keretében benyújtandó kérelmekre kitűzött határidőt, azzal a feltétellel vehet részt az egyszerűsített rendszerben, hogy visszavonja az említett támogatások iránti kérelmét és lemond az azokkal kapcsolatos kifizetésekről.

(2) Az (1) bekezdés nem vonatkozik azokra a mezőgazdasági termelőkre, akiket a 2419/2001/EK rendelet értelmében ellenőrzés alá vontak, majd arról tájékoztattak, hogy szabálytalanságokat tártak fel a támogatási kérelmükkel kapcsolatban.

10. cikk

Rostlentámogatás

Amennyiben egy, az egyszerűsített rendszerben résztvevő mezőgazdasági termelő szerződést kötött annak érdekében, hogy támogatást kapjon a rostlen szalmájának feldolgozásához az 1673/2000/EK rendelet 2. cikkben előírtak szerint, úgy a 245/2001/EK rendelet 7. cikkének (1) bekezdésétől eltérve, a rostlenparcellákra kiterjedő területalapú támogatási kérelem helyébe az egyszerűsített rendszerben való részvétel teljes időtartamára a 245/2001/EK rendelet 5. cikke (1) bekezdésének c) pontja sérelme nélkül az e rendelet 11. cikke (1) bekezdésében említett nyilatkozat lép.

11. cikk

Területre vonatkozó nyilatkozatok

(1) Az a mezőgazdasági termelő, aki területalapú támogatásban és/vagy extenzifikációs kifizetésben részesült, a 3508/92/EGK tanácsi rendelet [22] 6. cikkének (6) bekezdésével összhangban nyilatkozatot tesz a mezőgazdasági parcellákról, ideértve a takarmánynövényekkel beültetett területeket is, illetve a területpihentetési intézkedések alá tartozó mezőgazdasági parcellákról, azon behatárolandó terület, illetve területek hektárszámának megfelelően, amelyről a hatáskörrel rendelkező hatóságtól az e rendelet 2. cikke (1) bekezdésének b) pontjával összhangban értesítést kapott.

(2) Az egyszerűsített rendszer keretében odaítélendő bejelentett összeg területalapú támogatási részének hektárszáma alapján és a szántóföldi növényekre vonatkozó támogatásokhoz kapcsolódóan az (1) bekezdésnek megfelelően bevallott parcelláknak meg kell felelniük az 1251/1999/EK rendelet 7. cikkében meghatározott jogosultsági feltételeknek.

(3) Az egyszerűsített rendszer keretében odaítélendő összeg extenzifikációs támogatási része szerint az (1) bekezdéssel összhangban bevallott parcelláknak meg kell felelniük az 1259/1999/EK rendelet 2a. cikkének (6) bekezdésében előírtaknak.

(4) Az (1) bekezdésben említett nyilatkozat 2005 végéig marad érvényben, kivéve ha a mezőgazdasági termelő kifejezetten kilép az egyszerűsített rendszerből, vagy a 7. cikk (3) bekezdése értelmében elveszíti az egyszerűsített rendszer kedvezményeire való jogosultságát.

(5) A tagállamok megfelelően indokolt körülmények esetében engedélyezhetik a mezőgazdasági termelőnek nyilatkozata módosítását, azzal a feltétellel, hogy az tekintetbe veszi a bejelentett hektárszámot, az érintett területre vonatkozóan az 1251/1999/EK rendelet 7. cikkében meghatározott jogosultsági feltételeket és az érintett terület terméshozamát, vagy elfogadja e rendelet 4. cikke (5) bekezdésének alkalmazását.

12. cikk

Az állatállomány-alapú támogatásra vonatkozó nyilatkozatok

(1) Az a mezőgazdasági termelő, aki állatállomány-alapú támogatásban részesült, nyilatkozatot tesz arról, hogy az egyszerűsített rendszerben való részvétele folyamán elfogadja – az e rendelet 2. cikke (1) bekezdésének b) pontjával összhangban a hatáskörrel rendelkező hatóság által közölt, blokkolandó állatállomány-alapú támogatási jogok száma alapján – a következők csökkentését:

a) a 2467/98/EK tanácsi rendelet [23] 6. cikkének (1) bekezdésében előírt egyedi támogatási jogok; és

b) az 1254/1999/EK rendelet 7. cikkének (1) bekezdésében említett egyéni felső határ.

(2) A 2342/1999/EK bizottsági rendelet [24] 23. cikkének (2) bekezdése és a 3567/92/EGK rendelet 6a. cikkének (2) bekezdése nem vonatkozik azokra a támogatási jogokra, amelyeket az (1) bekezdésben előírtak szerint átmenetileg csökkentenek.

(3) Az a mezőgazdasági termelő, aki extenzifikációs kifizetésben részesült, kötelezettséget vállal arra, hogy bármely naptári év átlagában nem tart több, az 1254/1999/EK rendelet III. mellékletében előírt számosállat-egységben kifejezett szarvasmarhafélét akár azok átlagánál, amelyeket az állománysűrűség kiszámításánál figyelembe vettek, akár, amennyiben ez magasabb, abban az utolsó évben figyelembe vett számnál, amely szerint a mezőgazdasági termelő extenzifikációs kifizetésre jogosultnak minősült.

Az első albekezdés alkalmazásában a szarvasmarhafélék számát a legközelebbi egész számra kerekítik fel.

(4) Az (1) bekezdésben említett nyilatkozat 2005 végéig marad érvényben, kivéve ha a mezőgazdasági termelő kifejezetten kilép az egyszerűsített rendszerből, vagy a 7. cikk (3) bekezdése értelmében elveszíti az egyszerűsített rendszer kedvezményeire való jogosultságát.

(5) A tagállamok megfelelően indokolt körülmények között engedélyezhetik a mezőgazdasági termelőnek nyilatkozata módosítását, azzal a feltétellel, hogy tekintetbe veszi a bejelentett támogatási jogok számát, vagy elfogadja az e rendelet 4. cikke (5) bekezdésének alkalmazását.

13. cikk

Bázisterületek és felső határok

(1) A területalapú támogatásnak az 1251/1999/EK rendelet 2. cikkének (4) bekezdésében és 5. cikkében, az 1577/96/EK tanácsi rendelet [25] 3. cikkének (1) bekezdésében és a 3072/95/EK tanácsi rendelet [26] 6. cikkének (5) bekezdésében említett arányos csökkentése nem vonatkozik az e rendelet 4. cikkének (1) bekezdésében említett területekre.

Az 1251/1999/EK rendelet 2. cikkének (4) bekezdésében és 5. cikkében, az 1577/96/EK rendelet 3. cikkének (1) bekezdésében és a 3072/95/EK rendelet 6. cikkének (5) bekezdésében említett területek túllépésének kiszámításánál ezeket a területeket az e rendelet 4. cikkének (1) bekezdésében említett területek megfelelő hektárszámával csökkentik.

(2) Az 1251/1999/EK rendelet 3. cikke (7) bekezdésének alkalmazásában az e rendelet 11. cikkének (1) bekezdésében említett területek terméshozama azon termőrégiók terméshozamának felel meg, amelyekhez a területek tartoznak.

Az 1251/1999/EK rendelet 3. cikkének (7) bekezdésében előírt, a következő gazdasági évre vonatkozó területalapú támogatás arányos csökkentése nem alkalmazható.

(3) Az 1254/1999/EK rendelet 4. cikkének (4) bekezdésében és 10. cikkének (1) bekezdésében említett támogatható állatok számának arányos csökkentése nem alkalmazható.

Az 1254/1999/EK rendelet 4. cikkének (4) bekezdésében, 7. cikkének (2) bekezdésében és 10. cikkének (1) bekezdésében említett felső határok túllépésének kiszámításánál ezek a felső határok az egy támogatásra jutó azon állatok megfelelő számával csökkennek, amelyek után a mezőgazdasági termelő az érintett bázisidőszak tekintetében állatállomány-alapú támogatásban részesült.

14. cikk

Ellenőrzések

(1) Az egyszerűsített támogatási kérelmek nem számítanak bele a 2419/2001/EK rendelet 18. cikkének (1) bekezdésében előírt, az állatállomány-alapú és a területalapú támogatási kérelmekre vonatkozó helyszíni ellenőrzési arányokba.

(2) Az egyszerűsített rendszer alkalmazásának első évében az egyszerűsített támogatási kérelmek legkevesebb 2 %-át választják ki helyszíni ellenőrzés céljából.

A következő években az egyszerűsített rendszert kérelmező, vagy abban résztvevő mezőgazdasági termelők legkevesebb 3 %-át választják ki helyszíni ellenőrzés céljából.

(3) Azokat a kérelmezőket, akik a 2419/2001/EK rendelet 19. cikkével összhangban helyszíni ellenőrzésen estek át abban az évben, amelyben csatlakoznak az egyszerűsített rendszerhez, beszámítják az egyszerűsített rendszer mintájába.

15. cikk

Csökkentések és kizárások

(1) Amennyiben – a vis maior esetétől vagy a 2419/2001/EK rendelet 48. cikkében meghatározott kivételes körülményektől eltekintve – egy adminisztratív vagy helyszíni ellenőrzés nyomán fény derül arra, hogy a tagállamok által az 1259/1999/EK rendelet 2a. cikkének (6) bekezdésével összhangban megállapított, a területalapú támogatásra vonatkozó egy vagy több feltétel, valamint az e rendelet 5. cikkében és 11. cikkének (1) bekezdésében rögzített feltételek nem teljesülnek, és ha a 2419/2001/EK rendelet 2. cikkének r) pontja értelmében a bevallott terület és a meghatározott terület közötti megállapított különbözet a meghatározott terület 3 %-át meghaladja, de legfeljebb 30 %-át teszi ki, úgy az egyszerűsített rendszer keretében odaítélendő összeg területalapú támogatási részét a szóban forgó naptári évben a feltárt különbözet kétszeresével csökkentik.

Amennyiben a különbözet meghaladja a meghatározott terület 30 %-át, úgy semmilyen területalapú támogatási rész nem jár az egyszerűsített rendszer keretében a szóban forgó naptári évre vonatkozóan.

(2) Abban az esetben, ha a 12. cikk (3) bekezdésében meghatározott feltételek nem teljesülnek, az egyszerűsített rendszer keretében odaítélendő összeg extenzifikációs részét nem fizetik ki.

Amennyiben a 4. cikk (2) bekezdésében említett bevallott terület több mint 10 %-kal meghaladja a meghatározott területet, úgy az egyszerűsített rendszer keretében odaítélendő összeg extenzifikációs részét nem fizetik ki. Ezenkívül az egyszerűsített rendszer keretében odaítélendő összeget az extenzifikációs kifizetési rész 50 %-ával csökkentik.

(3) Amennyiben egy helyszíni ellenőrzés nyomán kiderül, hogy nem tesznek eleget a 3508/92/EGK rendelet 5. cikkében említett kötelezettségeknek, úgy a 2419/2001/EK rendelet 39. cikkét kell alkalmazni az egyszerűsített rendszer keretében odaítélendő összeg állatállomány-alapú támogatás részére az érintett évre vonatkozóan.

(4) Amennyiben megállapítást nyer, hogy az (1) bekezdésben említett feltételek nem teljesítése szándékos volt, ugyanolyan kizárásokat, vagy ugyanolyan mértékű csökkentéseket és kizárásokat kell alkalmazni a következő naptári évben esedékes kifizetés esetében is, mint amelyeket a nem teljesítés évére vonatkozóan kiszámítottak, az adott évben végrehajtott egyéb kizárások vagy csökkentések sérelme nélkül.

(5) Az (1)–(4) bekezdésben előírt kizárások és csökkentések nem érvényesek abban az esetben, ha a mezőgazdasági termelő tényszerűen pontos információkat nyújtott be, vagy ha vétlenségét egyéb módon tudja igazolni.

16. cikk

A Bizottság tájékoztatása

(1) Amennyiben a tagállamok az egyszerűsített rendszer megvalósítása mellett döntenek, úgy legkésőbb minden év december 31-éig átadják a Bizottságnak az e célból elfogadott intézkedések részletes adatait, valamint az egyszerűsített rendszer végrehajtásáról szóló időközi jelentést a rendszer hatásainak értékelésével együtt. Az első jelentést legkésőbb 2003. március 31-éig kell benyújtani.

(2) A tagállamok minden évben közlik az egyszerűsített rendszer keretében elfogadott kérelmek összesítését, legkésőbb annak a naptári évnek szeptember 15-éig, amelyre a kérelmek vonatkoznak, és ebben feltüntetik a kérelmekre vonatkozóan a 3. cikkel összhangban megállapított összegeket és a vonatkozó előírások által szabályozott egyes támogatási rendszerek keretében folyósított megfelelő összegeket. Ugyancsak feltüntetik a 4. cikk (1), (2), és (3) bekezdése értelmében a mezőgazdasági termelőkkel közölt adatokat.

Az ilyen adatok közlésének formáját illetően a 613/97/EK bizottsági rendelet [27] 6. cikkének (5) bekezdését, a 2316/1999/EK bizottsági rendelet [28] 26. cikkét és az 1644/96/EK bizottsági rendelet [29] 3. cikkét értelemszerűen alkalmazni kell.

(3) A tagállamok minden évben közlik azt, hogy hány mezőgazdasági termelő lépett ki az egyszerűsített rendszerből, és hogy kilépésüket megelőzően milyen összegű támogatásban részesültek az egyszerűsített rendszer keretében.

17. cikk

Hatálybalépés

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. december 28-án.

a Bizottság részéről

Franz Fischler

a Bizottság tagja

[1] HL L 173., 2001.6.27., 1. o.

[2] HL L 160., 1999.6.26., 113. o.

[3] HL L 193., 2000.7.29., 16. o.

[4] HL L 150., 2001.6.6., 17. o.

[5] HL L 35., 2001.2.6., 18. o.

[6] HL L 341., 2001.12.22., 105. o.

[7] HL L 327., 2001.12.12., 11. o.

[8] HL L 181., 1992.7.1., 12. o.

[9] HL L 148., 1968.6.28., 24. o.

[10] HL L 160., 1999.6.26., 1. o.

[11] HL L 362., 1992.12.11., 41. o.

[12] HL L 362., 1990.12.27., 28. o.

[13] HL L 349., 1998.12.24., 1. o.

[14] HL L 349., 1998.12.24., 8. o.

[15] HL L 246., 1971.11.5., 1. o.

[16] HL L 160., 1999.6.26., 21. o.

[17] HL L 160., 1999.6.26., 48. o.

[18] HL L 198., 2001.7.21., 11. o.

[19] HL L 198., 2001.7.21., 26. o.

[20] HL L 198., 2001.7.21., 45. o.

[21] HL L 184., 1993.7.27., 1. o.

[22] HL L 355., 1992.12.5., 1. o.

[23] HL L 312., 1998.11.20., 1. o.

[24] HL L 281., 1999.11.4., 30. o.

[25] HL L 206., 1996.8.16., 4. o.

[26] HL L 329., 1995.12.30., 18. o.

[27] HL L 94., 1997.4.9., 1. o.

[28] HL L 280., 1999.10.30., 43. o.

[29] HL L 207., 1996.8.17., 1. o.

--------------------------------------------------

MELLÉKLET

- A legutóbb az 1308/2001/EK rendelettel [1] módosított, egyes szántóföldi növények termelői számára támogatási rendszer létrehozásáról szóló, 1999. május 17-i 1251/1999/EK tanácsi rendelet 2. cikkének (1), (2), (3), (4) bekezdése, 3. cikkének (7) bekezdése 4. cikkének (4) bekezdése, 5. cikke, 5a. cikke és 8. cikkének (1), (2) bekezdése,

- a legutóbb a 811/2000/EK rendelettel [2] módosított, egyes nagymagvú hüvelyesek tekintetében külön intézkedés bevezetéséről szóló, 1996. július 30-i 1577/96/EK tanácsi rendelet 1. cikke, 2. cikkének (2) bekezdése és 3. cikkének (1) bekezdése,

- a legutóbb az 1987/2001/EK rendelettel [3] módosított, a rizs piacának közös szervezéséről szóló, 1995. december 22-i 3072/95/EK tanácsi rendelet 6. cikke,

- a legutóbb a 2345/2001/EK bizottsági rendelettel [4] módosított, a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendelet 4., 6., 10., 13. és 14. cikke,

- a legutóbb az 1669/2000/EK rendelettel [5] módosított, a juh- és a kecskehús piacának közös szervezéséről szóló, 1998. november 3-i 2467/98/EK tanácsi rendelet 5. cikkének (1)–(6) bekezdése,

- a legutóbb a 495/2001/EK bizottsági rendelettel [6] módosított, egyes közösségi támogatási programok integrált igazgatási és ellenőrzési rendszerének létrehozásáról szóló, 1992. november 27-i 3508/92/EGK tanácsi rendelet 6. cikkének (1), (2), (8) és (10) bekezdése.

[1] HL L 145., 2001.5.31., 16. o.

[2] HL L 100., 2000.4.20., 1. o.

[3] HL L 271., 2001.10.12., 5. o.

[4] HL L 315., 2001.12.1., 29. o.

[5] HL L 193., 2000.7.29., 8. o.

[6] HL L 72., 2001.3.14., 6. o.

--------------------------------------------------